Tarikh pergerakan rentas sempadan belum ditetapkan
PUTRAJAYA: Menteri Kanan (Kluster Keselamatan) Datuk Seri Ismail Sabri
Yaakob menjelaskan tarikh pergerakan kepada mereka yang berada di kampung untuk
pulang ke destinasi masing-masing bukan bermula pada 1 Mei ini. Ismail Sabri berkata terdapat kekeliruan mengenai tarikh pergerakan
tersebut apabila Polis Diraja Malaysia (PDRM) mengeluarkan kenyataan bahawa 1
sehingga 3 Mei adalah tarikh perjalanan dibenarkan bermula. “Sebenarnya seperti yang saya sebutkan bahawa sehingga 1 Mei itu adalah
pendaftaran melalui temu janji di balai polis. “Pendaftaran boleh dibuat melalui aplikasi Gerak Malaysia dan sesiapa yang
tidak mempunyai aplikasi tersebut boleh melaporkan ke balai-balai polis
berdekatan melalui temu janji,” katanya pada sidang media harian di sini
semalam. Ismail Sabri berkata selepas mendapat data dan maklumat daripada permohonan
orang ramai itu, Majlis Keselamatan Negara (MKN), Kementerian Kesihatan (KKM)
dan PDRM akan membincangkan Prosedur Operasi Standard (SOP) termasuk menetapkan
tarikh pergerakan tersebut. Ismail berkata kerajaan tidak hanya melihat isu pergerakan merentas negeri
membabitkan mereka yang kini di kampung dan ingin pulang ke destinasi
masing-masing sahaja tetapi turut melihat kekangan lain dalam isu tersebut. Katanya banyak perkara yang perlu diperhalusi sebelum membuat keputusan
kerana masalah pergerakan itu bukan seperti isu membawa pulang pelajar di
kampus ke kampung halaman masing-masing. “Ia bukan kes yang jelas dan mudah tetapi melibatkan perkara yang besar
seperti melibatkan kepulangan dari kampung ini, isunya banyak misalnya mereka
yang tiada kenderaan untuk pulang, satu kenderaan lima orang misalnya (ia
melanggar akta) kerana akta menetapkan iaitu satu pemandu sahaja. Jadi ini
adalah antara perkara yang perlu diperhalusi,” katanya. Selain itu Ismail Sabri berkata kerajaan juga mengambil maklum masalah yang
dihadapi individu yang terkandas di bandar dan mahu pulang ke destinasi
masing-masing. Jelasnya ia susulan terdapat orang ramai bercuti di bandar sebelum Perintah
Kawalan Pergerakan (PKP) dilaksanakan pada 18 Mac lalu. Bagaimanapun Ismail Sabri mengucapkan terima kasih kepada PDRM yang telah
mencadangkan beberapa SOP yang dibawa ke mesyuarat bersama MKN dan KKM. “Selepas mereka mencadangkan SOP tersebut, perkara itu perlu dibawa ke
mesyuarat khas menteri-menteri untuk diluluskan. Selepas itu barulah tarikh
pergerakan ditetapkan,” katanya. – Bernama 
See author's posts
